PERSONALERETTENS KENDELSE

(Anden Afdeling)

25. oktober 2007

Sag F-53/05

José Fernandez Tunon

mod

Kommissionen for De Europæiske Fællesskaber

»Personalesag – kontraktansat – anmodning om ændring af indplaceringen og aflønningen fastsat ved ansættelsen – tidligere hjælpeansat, der ansættes som kontraktansat med uændrede arbejdsopgaver – artikel 3a og artikel 80, stk. 2 og 3, i ansættelsesvilkårene for de øvrige ansatte – arbejdsopgaver under de forskellige ansættelsesgrupper – ligebehandling – åbenbart ugrundet søgsmål«

Angående: Søgsmål anlagt i henhold til artikel 236 EF og 152 EA, hvorved Fernandez Tunon har nedlagt påstand dels om annullation af ansættelsesmyndighedens afgørelse af 21. marts 2005 om afslag på sagsøgerens ansøgning af 23. november 2004, som blev anset for at være en klage over afgørelsen om fastsættelse af sagsøgerens indplacering og aflønning i forbindelse med hans ansættelse som kontraktansat, og om fornødent af den oprindelige afgørelse, der fastsatte samme indplacering og aflønning ifølge kontrakten af 23. august 2004, dels om betaling af erstatning og renter, som sagsøgeren har opgjort til 25 000 EUR.

Udfald: Sagen afvises som åbenbart ugrundet. Hver part bærer sine egne omkostninger.

Sammendrag

1. Tjenestemænd – ansættelsesvilkår for de øvrige ansatte – anvendelsen af afsnit IV om kontraktansatte ikke betinget af, at der først vedtages en beskrivelse af de funktioner og kompetencer, som henhører under hver enkelt type af arbejdsopgaver i de forskellige ansættelsesgrupper for disse kontraktansatte

(Ansættelsesvilkårene for de øvrige ansatte, art. 52 og art. 80, stk. 3; Rådets forordning nr. 723/2004)

2. Tjenestemænd – ansættelsesvilkår for de øvrige ansatte – ligebehandling

3. Tjenestemænd – ligebehandling

1. Der er ingen bestemmelse i ansættelsesvilkårene for de øvrige ansatte eller i forordning nr. 723/2004 om ændring af vedtægten for tjenestemænd i De Europæiske Fællesskaber og af ansættelsesvilkårene for de øvrige ansatte, som gør anvendelsen af disse vilkårs afsnit IV om kontraktansatte og navnlig bestemmelserne om deres ansættelse betinget af, at der vedtages en beskrivelse af de funktioner og kompetencer, som henhører under hver enkelt type af de i vilkårenes artikel 80, stk. 3, nævnte arbejdsopgaver, der karakteriserer hver af de ansættelsesgrupper, som kontraktansatte kan tilhøre. Artikel 52 i ansættelsesvilkårene for de øvrige ansatte – som fastsætter, at den samlede ansættelsesperiode for hjælpeansatte, der, som det fremgår af betragtning 36 til forordning nr. 723/2004, skal erstatte de hjælpeansatte, ikke kan løbe længere end til den 31. december 2007, og at der ikke må ansættes nye hjælpeansatte efter den 31. december 2006 – kan derimod anføres til støtte for, at nævnte afsnit IV finder umiddelbart anvendelse, eftersom det ikke nævnes i denne bestemmelse, at artikel 80, stk. 3, i ansættelsesvilkårene for de øvrige ansatte først skal iværksættes.

(jf. præmis 60)

Henvisning til:

Retten, 9. juli 2007, sag T-415/06 P, De Smedt mod Kommissionen, Sml. Pers. I-B-1, s. 0000, og II-B-1, s. 0000, præmis 40.

Personaleretten: 19. oktober 2006, sag F-59/05, De Smedt mod Kommissionen, Sml. Pers. I-A-1, s. 109, og II-A-1, s. 409, præmis 52.

2. Fællesskabslovgiver kan til enhver tid frit foretage de ændringer i vedtægtsbestemmelserne, som findes i tjenestens interesse, og med fremadvirkende kraft vedtage vedtægtsbestemmelser, som er mindre gunstige for de berørte tjenestemænd eller øvrige ansatte, forudsat at deres velerhvervede rettigheder bevares, og at de personer, der specifikt berøres af de nye bestemmelser, behandles ens. Fællesskabslovgiver kan således oprette en ny kategori af ansatte, kontraktansatte, der er undergivet en anden lønmæssig ordning end hjælpeansatte, og som på langt sigt skal erstatte hjælpeansatte og tjenestemand i kategori D, såfremt der ikke herved gøres ulovligt indgreb i velerhvervede rettigheder, der er tillagt tjenestemænd eller øvrige ansatte under den tidligere vedtægt, og såfremt ansatte henhørende under den nye kategori behandles ens.

(jf. præmis 79)

Henvisning til:

Domstolen, 19. marts 1975, sag 28/74, Gillet mod Kommissionen Sml. s. 463, præmis 5 og 6.

Retten, 30. september 1998, sag T-121/97, Ryan mod Revisionsretten Sml. II, s. 3885, præmis 98 og 104; 29. november 2006, sag T-135/05, Campoli mod Kommissionen, Sml. Pers. I-A-2, s. 297, og II-A-2, s. 1527, præmis 85.

Personaleretten, De Smedt mod Kommissionen, præmis 71.

3. Der kan ikke gøres indsigelse imod, at forskellige grupper af ansatte ved Fællesskaberne har forskellig status, alt efter om de er egentlige tjenestemænd eller falder ind under de forskellige grupper af ansatte, der er omfattet af ansættelsesvilkårene for øvrige ansatte. Definitionen af hver enkelt af de pågældende grupper svarer nemlig til fællesskabsadministrationens velbegrundede behov og arten af de arbejdsopgaver, vedvarende eller midlertidige, som den pågældende gruppe af ansatte skal udføre. Det er derfor ikke udtryk for forskelsbehandling, at visse grupper af ansatte ved Fællesskaberne med hensyn til vedtægtsmæssige garantier og socialsikringsfordele kan have garantier eller fordele, som andre grupper ikke har. Navnlig er retsstillingen for de ansatte, der er omfattet af ansættelsesvilkårene, i almindelighed kendetegnet ved, at arbejdsforholdet er kontraktligt reguleret, hvorimod retsforholdet mellem en tjenestemand og administrationen reguleres af vedtægten.

(jf. præmis 83)

Henvisning til:

Domstolen, 6. oktober 1983, forenede sager 118/82-123/82, Celant m.fl. mod Kommissionen, Sml. s. 2995, præmis 22.

Retten, De Smedt mod Kommissionen, præmis 54 og 55.

Personaleretten, De Smedt mod Kommissionen, præmis 76.